忆金鹅山沈山人二首 其二
唐·卢仝

君爱鍊药药欲成，我爱鍊骨骨已清。试自比校得仙者，也应合得天上行。天门九重高崔嵬，清空凿出黄金堆。夜叉守门昼不启，夜半醮祭夜半开。夜叉喜欢动关锁，锁声㩧地生风雷。地上禽兽重血食，性命血化飞黄埃。太上道君莲花台，九门隔阔安在哉？呜呼！沈君大药成，兼须巧会鬼物情，无求长生丧厥生。